KOMISIJOS DELEGUOTASIS REGLAMENTAS (ES) 2021/807

2021 m. kovo 10 d.

kuriuo iš dalies keičiamas Europos Parlamento ir Tarybos reglamentas (ES) Nr. 528/2012, kad į jo I priedą kaip veiklioji medžiaga būtų įtrauktas kalio sorbatas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 28 straipsnio 1 dalį,

kadangi:

(1) kalio (E,E)-heksa-2,4-dienoatas (kalio sorbatas) buvo įvertintas kaip esama veiklioji medžiaga, įtraukta į Reglamento (ES) Nr. 528/2012 89 straipsnio 1 dalyje nurodytą visų esamų veikliųjų medžiagų sistemingo tyrimo darbo programą, vykdomą pagal Komisijos deleguotąjį reglamentą (ES) Nr. 1062/2014 (2);

(2) 2014 m. gruodžio 4 d. Biocidinių produktų komitetas, atsižvelgdamas į vertinančiosios kompetentingos institucijos išvadas ir vadovaudamasis Deleguotojo reglamento (ES) Nr. 1062/2014 7 straipsnio 2 dalimi, priėmė Europos cheminių medžiagų agentūros (toliau – Agentūra) nuomonę (3). Kadangi kompetentingos institucijos vertinimas užbaigtas 2010 m. spalio 20 d., paraiška dėl kalio sorbato patvirtinimo buvo išnagrinėta pagal Europos Parlamento ir Tarybos direktyvą 98/8/EB (4), kaip numatyta Reglamento (ES) Nr. 528/2012 90 straipsnio 2 dalyje, ir Agentūra savo nuomonėje padarė išvadą, kad galima tikėtis, jog 8 tipo biocidiniai produktai, kurių sudėtyje yra kalio sorbato, atitinka Direktyvos 98/8/EB 5 straipsnio reikalavimus;

(3) todėl Komisijos įgyvendinimo reglamentu (ES) 2015/1729 (5) kalio sorbatas buvo patvirtintas kaip veiklioji medžiaga, skirta 8 tipo biocidiniams produktams gaminti;

(4) kalio sorbatas dėl jo naudojimo 6 tipo biocidiniams produktams gaminti tebėra įtrauktas į visų esamų veikliųjų medžiagų sistemingo tyrimo darbo programą;

(5) 2014 m. gruodžio 4 d. nuomonėje Agentūra taip pat padarė išvadą, kad kalio sorbatas atitinka įtraukimo į Reglamento (ES) Nr. 528/2012 I priedą kriterijus;

(6) atsižvelgiant į Agentūros nuomonę, tikslinga įtraukti kalio sorbatą į Reglamento (ES) Nr. 528/2012 I priedą. Kadangi kalio sorbatas įvertintas remiantis veikliosios medžiagos dokumentų rinkiniu, patvirtintu pagal Direktyvos 98/8/EB 11 straipsnio 1 dalį, jis turėtų būti įtrauktas į Reglamento (ES) Nr. 528/2012 I priedo 6 kategoriją;

(7) Reglamento (ES) Nr. 528/2012 89 straipsnio 3 dalyje nustatytos pereinamojo laikotarpio priemonės, kurias taikant esama veiklioji medžiaga, įtraukta į esamų veikliųjų medžiagų sistemingo tyrimo darbo programą, patvirtinama pagal tą reglamentą. Kalbant apie 6 produktų tipui priskirtą kalio sorbatą, taikant to reglamento 89 straipsnio 3 dalį jo patvirtinimo data turėtų būti 2023 m. vasario 1 d., kad liktų pakankamai laiko pateikti paraiškas išduoti autorizacijos liudijimą pagal to reglamento 89 straipsnio 3 dalies antrą pastraipą,

PRIĖMĖ ŠĮ REGLAMENTĄ:

1 straipsnis Reglamento (ES) Nr. 528/2012 I priedas iš dalies keičiamas pagal šio reglamento priedą.

2 straipsnis Taikant Reglamento (ES) Nr. 528/2012 89 straipsnio 3 dalį 6 produktų tipui priskirto kalio sorbato patvirtinimo data yra 2023 m. vasario 1 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. kovo 10 d. Komisijos vardu Pirmininkė Ursula VON DER LEYEN

(1) OL L 167, 2012 6 27, p. 1.

(2) 2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

(3) 2014 m. gruodžio 4 d. priimta Biocidinių produktų komiteto nuomonė Opinion on the application for approval of the active substance: Carbon dioxide generated from propane, butane or a mixture of both by combustion, Product type: 8, ECHA/BPC/37/2014.

(4) 1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

(5) 2015 m. rugsėjo 28 d. Komisijos įgyvendinimo reglamentas (ES) 2015/1729, kuriuo kalio sorbatas patvirtinamas kaip esama veiklioji medžiaga, skirta 8 tipo biocidiniams produktams gaminti (OL L 252, 2015 9 29, p. 24).